雲仙
作者：葛立方
朝代：宋

paragraphs: 木葉蕭蕭兮雨冥冥，山鬼呼風兮猨夜鳴。
巫假神兮驚愚，髡假巫兮乞靈。
雲仙來兮瑶席啟，坎坎擊鼓兮拜寒水。
雲仙去兮閃倏不聞，錦傘摇兮望莫雲。
紛姣服兮走朝與暮，焄蒿淫昏兮使君怒。
青螭白虯兮不須款帝居，請發鏃兮何必天弧。
沉主兮焚屋，正人伸氣兮淫神夜哭。
妖止兮俗醇，請傾百川兮壽使君。
鼻亭兮不記營道，蘇侯兮已屏堯廟。
憤王去兮響莫出，狄梁公兮方草檄。